b'\n_START_ARTICLE_\nFra\xc8\x9bii Marx\n_START_SECTION_\n\xc3\x8enceputuri\n_START_PARAGRAPH_\nN\xc4\x83scu\xc8\x9bi \xc3\xaentr-o familie de arti\xc8\x99ti, talentul muzical al fra\xc8\x9bilor a fost valorificat de timpuriu. Harpo era deosebit de talentat, put\xc3\xa2nd c\xc3\xa2nta la aproape orice instrument; totu\xc8\x99i marea sa atrac\xc8\x9bie a fost harpa, de unde i se trage \xc8\x99i numele de scen\xc4\x83. Chico era un pianist excelent, iar Groucho c\xc3\xa2nta la chitar\xc4\x83._NEWLINE_\xc8\x98i-au \xc3\xaenceput cariera \xc3\xaen vodeviluri, unde unchiul lor juca deja ca Al Shean din Gallagher and Shean. Groucho a debutat \xc3\xaen 1905, predominant ca \xc8\x99i c\xc3\xa2nt\xc4\x83re\xc8\x9b. Pe r\xc3\xa2nd au primit roluri Gummo (1907), Harpo (1908), apoi mama \xc8\x99i m\xc4\x83tu\xc8\x99a lor Hannah \xc3\xaen 1910. Trupa \xc8\x99i-a luat numele de \xe2\x80\x9eCele \xc8\x99ase mascote\xe2\x80\x9d._NEWLINE_\xc3\x8entr-o sear\xc4\x83, \xc3\xaen timpul unei reprezenta\xc8\x9bii care avea loc \xc3\xaen Nacogdoches, Texas, s-au auzit strig\xc4\x83te de-afar\xc4\x83, din cauza unui cat\xc3\xa2r n\xc4\x83b\xc4\x83d\xc4\x83ios care sc\xc4\x83pase prin ora\xc8\x99. Audien\xc8\x9ba s-a gr\xc4\x83bit s\xc4\x83 ias\xc4\x83 din sal\xc4\x83 pentru a vedea ce se \xc3\xaent\xc3\xa2mpl\xc4\x83, iar la \xc3\xaentoarcere Groucho - \xc3\xaenfuriat fiind de \xc3\xaentrerupere - a anun\xc8\x9bat urm\xc4\x83toarele c\xc3\xa2ntece: "Nacogdoches is full of roaches" (literar: Nacogdoches e plin de g\xc3\xa2ndaci) \xc8\x99i The jackass is the flower of Tex-ass (literar: \xe2\x80\x9eM\xc4\x83garul este floarea Texasului\xe2\x80\x9d). \xc3\x8en loc s\xc4\x83 se \xc3\xaenfurie, audien\xc8\x9ba a r\xc3\xa2s copios, eveniment dup\xc4\x83 care familia Marx a \xc3\xaenceput s\xc4\x83 se g\xc3\xa2ndeasc\xc4\x83 la o reorientare c\xc4\x83tre comedie._NEWLINE_Treptat, reprezenta\xc8\x9biile lor au evoluat de la c\xc3\xa2ntece \xc8\x99i pu\xc8\x9bin\xc4\x83 comedie la comedie pres\xc4\x83rat\xc4\x83 ici-colo cu ni\xc8\x99te muzic\xc4\x83, precum \xc3\xaen scheciul lor Fun in Hi Skule (\xe2\x80\x9eDistrac\xc8\x9bie \xc3\xaen litcheu\xe2\x80\x9d), cu Groucho ca profesor cu accent german \xc8\x99i Harpo, Gummo \xc8\x99i, dup\xc4\x83 1912, Chico ca elevi. C\xc3\xa2\xc8\x9biva ani mai t\xc3\xa2rziu, Gummo a p\xc4\x83r\xc4\x83sit grupul pentru a lupta \xc3\xaen primul r\xc4\x83zboi mondial (\xe2\x80\x9eOrice e mai bun dec\xc3\xa2t s\xc4\x83 fiu un actor!\xe2\x80\x9d). Zeppo \xc3\xaei va lua locul \xc3\xaen ultimii lor ani de vodeviluri, primii pa\xc8\x99i pe Broadway \xc8\x99i filmele produse de Paramount care au urmat._NEWLINE_Despre intrarea lui Harpo pe scen\xc4\x83 se poveste\xc8\x99te c\xc4\x83 \xc3\xaentr-o dup\xc4\x83 amiaz\xc4\x83, \xc3\xaen timpul unei reprezenta\xc8\x9bii sus\xc8\x9binute de fra\xc8\x9bii s\xc4\x83i, Harpo a instruit o fat\xc4\x83 din cor s\xc4\x83 fug\xc4\x83 de-a lungul scenei prin fa\xc8\x9ba lui Groucho \xc3\xaen timpul actului s\xc4\x83u, \xc3\xaen timp ce el o alerga, ca sa vad\xc4\x83 dac\xc4\x83 Groucho \xc8\x99i-ar pierde concentrarea. Totu\xc8\x99i, spre \xc3\xaenc\xc3\xa2ntarea publicului, Groucho de abia a reac\xc8\x9bionat cu o glum\xc4\x83 improvizat\xc4\x83, uit\xc3\xa2ndu-se cu calm la ceas \xc8\x99i coment\xc3\xa2nd: \xe2\x80\x9ePrima oar\xc4\x83 c\xc3\xa2nd v\xc4\x83d un taximetrist zbier\xc3\xa2nd dup\xc4\x83 un pasager\xe2\x80\x9d, apoi, c\xc3\xa2nd Harpo a urm\xc4\x83rit fata \xc3\xaen direc\xc8\x9bia invers\xc4\x83, \xe2\x80\x9ePo\xc8\x9bi mereu s\xc4\x83-\xc8\x9bi potrive\xc8\x99ti ceasul dup\xc4\x83 cursa de 9:20\xe2\x80\x9d. Sf\xc3\xa2r\xc8\x99itul acestei pove\xc8\x99ti putea fi tragic pentru Harpo, fiindc\xc4\x83 balerina era m\xc4\x83ritat\xc4\x83 cu un boxeur, dar acesta l-a iertat cu condi\xc8\x9bia ca scena din acea sear\xc4\x83 s\xc4\x83 se repete \xc3\xaen fiecare spectacol._NEWLINE_\xc3\x8en timpul primului r\xc4\x83zboi mondial sentimentele anti-germane au escaladat, astfel \xc3\xaenc\xc3\xa2t, pe de-o parte, familia a \xc3\xaencercat s\xc4\x83-\xc8\x99i ascund\xc4\x83 originea german\xc4\x83 (Harpo schimb\xc3\xa2ndu-\xc8\x99i numele din Adolph \xc3\xaen Arthur), iar pe de alt\xc4\x83 parte Groucho a \xc3\xaencetat s\xc4\x83 mai joace pe scen\xc4\x83 tipologia neam\xc8\x9bului._NEWLINE_\xc3\x8en aceast\xc4\x83 perioad\xc4\x83, cei - acum - Patru Fra\xc8\x9bi Marx au \xc3\xaenceput s\xc4\x83 \xc3\xae\xc8\x99i individualizeze \xc8\x99i s\xc4\x83 \xc3\xae\xc8\x99i dezvolte personajele pe care le jucau, \xc3\xaencadr\xc3\xa2ndu-le \xc3\xaen stilul lor unic de a face comedie. Dup\xc4\x83 amintirile fra\xc8\x9bilor, cel care le-a creat personajele (la modul vizual) a fost Al Shean. Groucho a \xc3\xaenceput s\xc4\x83 poarte musta\xc8\x9ba \xc8\x99i spr\xc3\xa2ncenele celebre, desenate cu creionul, \xc8\x99i s\xc4\x83 adopte un mers leg\xc4\x83nat, Harpo \xc8\x99i-a pus o peruc\xc4\x83 ro\xc8\x99cat\xc4\x83 \xc8\x99i crea\xc8\x9b\xc4\x83, purt\xc3\xa2nd dup\xc4\x83 el un claxon \xc8\x99i nevorbind niciodat\xc4\x83, iar Chico a adoptat un accent italian fals. Zeppo \xc8\x99i-a p\xc4\x83strat rolul junelui \xc3\xaenamorat \xc8\x99i romantic. De\xc8\x99i se spune c\xc4\x83 \xc8\x99i \xc3\xaen via\xc8\x9ba de zi cu zi fra\xc8\x9bii se purtau la fel (bine\xc3\xaen\xc8\x9beles c\xc4\x83 Harpo vorbea), \xc3\xaen particular Zeppo era considerat a fi cel mai amuzant dintre to\xc8\x9bi, \xc3\xaen ciuda rolurilor sale stricte \xc8\x99i scurte. Fiind cel mai t\xc3\xa2n\xc4\x83r \xc8\x99i cresc\xc3\xa2nd cu reprezenta\xc8\x9biile fra\xc8\x9bilor s\xc4\x83i \xc3\xaenainte, el putea s\xc4\x83 \xc3\xaenlocuiasc\xc4\x83 \xc8\x99i s\xc4\x83 imite - \xc3\xaen cazuri extreme - pe oricare dintre cei trei fra\xc8\x9bi mai mari. \xe2\x80\x9eEra at\xc3\xa2t de bun \xc3\xaen rolul c\xc4\x83pitanului Spaulding [din \xc2\xabAnimal Crackers\xc2\xbb], \xc3\xaenc\xc3\xa2t l-a\xc8\x99 fi l\xc4\x83sat s\xc4\x83 joace la nesf\xc3\xa2r\xc8\x99it, dac\xc4\x83 \xc3\xaemi d\xc4\x83deau voie s\xc4\x83 stau \xc8\x99i s\xc4\x83 fumez \xc3\xaen public\xe2\x80\x9d, \xc3\xae\xc8\x99i amintea Groucho._NEWLINE_Numele lor de scen\xc4\x83 au fost stabilite de monologhistul Art Fisher, \xc3\xaen timpul unei partide de poker desf\xc4\x83\xc8\x99urate \xc3\xaen ma\xc8\x99in\xc4\x83, \xc3\xaen principal fiind bazate pe personalit\xc4\x83\xc8\x9bile fra\xc8\x9bilor. Julius Marx a primit numele de Groucho, datorit\xc4\x83 dispozi\xc8\x9biei sale mereu schimb\xc4\x83toare. Unii biografi au crezut c\xc4\x83 acest nume vine de la o grouch bag pe care acesta o purta \xc3\xaen tinere\xc8\x9be. Totu\xc8\x99i, Groucho a negat acest lucru \xc3\xaen capitolul 6 al autobiografiei sale, Groucho \xc8\x99i cu mine:_NEWLINE_\xe2\x80\x9e\xc3\x8emi \xc8\x9bineam banii \xc3\xaentr-o grouch bag. Aceasta era o pungu\xc8\x9b\xc4\x83 pe care actorii obi\xc8\x99nuiau s-o poarte legat\xc4\x83 de g\xc3\xa2t, pentru a se putea feri ca al\xc8\x9bi actori fl\xc4\x83m\xc3\xa2nzi s\xc4\x83 le subtilizeze bi\xc8\x99tarii. \xc3\x8en mod firesc, o s\xc4\x83 crede\xc8\x9bi c\xc4\x83 numele meu provine de aici. Dar nu este a\xc8\x99a. Grouch bags erau purtate pe piepturile b\xc4\x83rb\xc4\x83te\xc8\x99ti cu mult \xc3\xaenainte de a exista vreun \xc3\xaen\xc8\x9bepat (groucho).\xe2\x80\x9d_NEWLINE_Arthur a fost poreclit Harpo, pentru c\xc4\x83 avea obiceiul de a c\xc3\xa2nta la harp\xc4\x83, iar Leonard a primit numele de Chico (pronun\xc8\x9bat \xe2\x80\x9eChick-o\xe2\x80\x9d), din cauza afinit\xc4\x83\xc8\x9bii sale pentru femei (\xe2\x80\x9echicks\xe2\x80\x9d, puicu\xc8\x9be). \xc3\x8en autobiografia sa, Harpo vorbe\xc8\x99te! , Harpo precizeaz\xc4\x83 c\xc4\x83 Milton a devenit Gummo deoarece \xe2\x80\x9ehe crept about the theater like a gumshoe detective\xe2\x80\x9d, iar Herbert s-a numit Zeppo pentru abilit\xc4\x83\xc8\x9bile sale atletice \xc8\x99i pentru c\xc4\x83 putea s\xc4\x83 fac\xc4\x83 trac\xc8\x9biuni la bar\xc4\x83 precum Zippo Cimpanzeul. Versiunea lui Groucho este aceea c\xc4\x83 Zeppo a fost denumit dup\xc4\x83 zeppelinele tocmai ap\xc4\x83rute, iar fiica lui Chico insist\xc4\x83 c\xc4\x83 Zeppo a fost numit dup\xc4\x83 glumele cu Zeke \xc8\x99i Zeb, foarte populare \xc3\xaen acea vreme la Chicago._NEWLINE_\xc3\x8en anii 20, Fra\xc8\x9bii Marx au devenit una dintre cele mai apreciate trupe de teatru din Statele Unite. Cu sim\xc8\x9bul umorului ascu\xc8\x9bit \xc8\x99i deosebit, satirizau \xc3\xaenalta societate sau ipocrizia uman\xc4\x83. De asemenea, au devenit faimo\xc8\x99i pentru puterea lor de improviza\xc8\x9bie \xc8\x99i datorit\xc4\x83 scenariilor lor libere._NEWLINE_Datorit\xc4\x83 managementului lui Chico \xc8\x99i creativit\xc4\x83\xc8\x9bii lui Groucho, vodevilurile fra\xc8\x9bilor au repurtat destule succese pentru a-i propulsa pe ace\xc8\x99tia pe scena teatrului Broadway. Prima dat\xc4\x83 au prezentat un musical, I\'ll say she is (1924 \xe2\x80\x93 1925), urmat de dou\xc4\x83 comedii muzicale: The Cocoanuts (1925 \xe2\x80\x93 1926) \xc8\x99i Animal Crackers (1928 \xe2\x80\x93 1929)._NEWLINE_Scenaristul George S. Kaufman a lucrat la ultimele dou\xc4\x83 spectacole \xc8\x99i i-a ajutat pe fra\xc8\x9bi s\xc4\x83 \xc3\xae\xc8\x99i cizeleze personajele._NEWLINE_Se pare c\xc4\x83 talk-show-ul din 1957 intitulat Tonight! America After Dark \xc8\x99i av\xc3\xa2ndul-l ca moderator pe Jack Lescoulie, ar fi singura \xc3\xaenregistrare public\xc4\x83 \xc3\xaen care apar to\xc8\x9bi cei cinci fra\xc8\x9bi._NEWLINE_Pe data de 16 ianuarie 1977, Fra\xc8\x9bii Marx au primit o stea pe celebrul bulevard de la Hollywood.'